Çaynikli ev
Çaynikli ev — Gəncə şəhərinin kənar qəsəbələrinin birində qeyri-adi bir ev. Onu fərqli edən divar və fasadının milli ornamentli çayniklər və digər çini qablarla hörülməsidir. Evin hörgülərində çayniklərin sayı çox olduğundan, bu qeyri-adi evə yerli sakinlər elə "Çaynikli ev" deyiblər. Bu evin daxildən görünüşü adi olsa da, xarici görünüşü fərqlidir. Belə ki, onun inşasında minlərlə çaynikdən və digər çini qablardan istifadə edilib. Tikilinin keçmiş sahibi Əli Əliyev 1970-1980-ci illərdə uzun müddət Gəncə Çini qablar zavodunda çalışıb. Elə həmin vaxt istehsal prosesinə yararsız sayılan məhsullardan səmərəli istifadə edərək bu evi tikib. 1985-ci ildə inşa edilən bu ev 1993-cü ildə başqasına satılıb. 1998-ci ildə həmin şəxs evi sataraq, buradan köçüb. Hazırda qeyri-adi tikilidə Mərdanovlar ailəsi yaşayır. Belə ki, evin hazırkı sahibi Təranə Ələsgərovanın mərhum həyat yoldaşı 1999-cu ildə onu alıb. Onun oğlu Ceyhun Mərdənov hazırda bu evdə anası və bacıları ilə birgə yaşayır. Evin ərsəyə gəlməsində təqribən 5 minə yaxın çaynikdən və çini qabdan istifadə olunub. Çayniklə yanaşı kasa, gülab qabı, boşqab, güldan, duz qabları və digər çini qablardan istifadə edilərək tikilən bu evin inşası heç də asan olmayıb. Belə ki, qablar xüsusi nizamla düzülərək içlərinə sementlə qum qarışığı əlavə edilib ki, qablar ağırlıqdan sınmasın. Öz ideyası ilə inşa etdiyi evə Əli kişi xüsusi diqqət yetirib. Onun həyat yoldaşı günaşırı qabları yuyub, təmizləyirmiş. Heç kim bu evə toxunmurmuş. Lakin sonralar baxımsızlıqdan çoxu sınıb. Hazırda evin hasarı uçmaq təhlükəsi ilə üz-üzə qalıb.